તમામ પત્રકો જે તે સમયે સંસ્થાઓએ સરકારને આપ્યા હોવા છતાં તેની ઉઘરાણીના નામે વિકલાંગ બાળકોને શિક્ષણ આપતી શાળાઓની ગ્રાંટ બંધ કરવાની ધમકી ભર્યો નિર્ણય સરકારની અમાનવિય તેમજ પલાયનભરી નીતિ સુચવે છે. જેને હું વખોડું છું. છેલ્લા દસ વર્ષથી સરકારની વિકલાંગો પ્રત્યેની આવી અન્યાયભરી નીતિથી હું નારાજ છું. મારા દિલમાં દાવાનળ સળગતો હોય તેવી પિડા અનુભવુ છું, ભાંગી પડું છું. વળી ઊભો થઈ જાવ છું. મુખ્ય મંત્રીથી માંડી લાગતાવળગતા લોકોને મળવા જાવ છું. તેમને લેખીતમાં પ્રશ્નોના ઉકેલ માટે મારી રજુઆત પણ મોકલી આપું છું. પરિણામ મળતું નથી. રાજ્યની સંસ્થાઓના હીતમાં નામદાર ગુજરાત હાઈકોર્ટમાં દાવો પણ દાખલ કરી દેવામાં આવ્યો છે. ન્યાય ઇશ્વર કૄપાથી જરૂર મળશે. ભીતરમાં ચાલતા વલોપાતે મને આપણા વિકલાંગ બંધુઓ અને ભગીનીઓના અસરકારક શિક્ષણ, તાલીમ, રોજગાર અને પુન:સ્થાપનના કાર્યને પહોંચી વળવા નવી દિશા બતાવી છે. મને આ દિશામાં ઉજાસ નજરે પડે છે. આજનો વિદ્યાર્થી આવતીકાલનું દેશનું ચમકતું ભાવિ છે. તેથી શાળા–કોલેજથી જ હું વિદ્યાર્થીઓમાં સંવેદનાનું બીજ રોપવા ઇચ્છું છું. હાલ હું નાના પાયે ભાવનગર જીલ્લાની શાળા–કોલેજના વિદ્યાર્થીઓને સંવેદનશીલ બનાવવા અવનવા કાર્યક્રમોમાં નિમંત્રીત કરુ છું.